Publication: Magyar Közlöny
Issue: MK-1999-7 (Year: 1999, Number: 7)
Era: 1990-2004
Section: A felsőoktatásról szóló 1993. évi LXXX. törvény
Paragraph Index: 1941

1. Az Érdekegyeztető Tanács megtárgyalta a Kormány mikro-, kis- és középvállalkozásokat segítő középtávú stratégiáját. A munkaadói és a munkavállalói oldal egyhangúlag támogatta a Kormány stratégiai programját. A munkaadói oldal a konzultáció során felvetette a vállalkozói kategóriák egységes — nemzetgazdasági ágtól független — alkalmazásának igényét. Javasolták, a jogszabály azokat ismerje el vállalkozónak, akik saját tőkebefektetéssel és kockázattal gazdasági tevékenységet folytatnak, és valós szereplői a piacnak. Indítványozták a kisvállalkozások foglalkoztatásbővítő tevékenységének preferálását kedvezményekkel, valamint hogy a kisvállalkozók csődhelyzetének rendezésére megoldás szülessen. A kis- és középvállalkozások támogatásával összefüggésben kezdeményezték, hogy a belföldi piacra termelő, illetve kereskedő vállalkozások finanszírozási lehetősége a forgóeszközhitel nagyobb mértékű biztosításával bővüljön. A gazdálkodás kiszámíthatósága érdekében a gazdasági jogszabályok stabilitásának megteremtését sürgették, valamint az adminisztrációs terhek csökkentését és a teljes körű átalányadózás bevezetését. A munkavállalói oldal a kis- és középvállalkozói szektort a foglalkoztatás bővítésének fontos elemeként ismerte el. Szükségesnek tartották a rendezett munkaügyi kapcsolatok megteremtését ezen a területen, ezért felhívták a figyelmet arra, hogy a kisvállalkozásoknál is gyakrabban kell ellenőrizni a munkaügyi jogszabályok betartását. Javasolták, hogy az állami támogatások odaítélésénél feltételként szerepeljen a munkaügyi jogszabályok betartása, a munkaügyi kapcsolatok rendezettsége. A szociális partnerek igényelték a szakértőik bevonását a program végrehajtását szolgáló törvény-előkészítő munkálatokba, és fontosnak tartották a folyamatos konzultációt a program megvalósulása érdekében. A kormányzati oldal a javaslatok többségét teljesíthetőnek tartotta.

Source: https://magyarkozlony.hu/hivatalos-lapok/aef99b3343a7fa78d79c7097f5a29f057baddfe2/dokumentumok/8e8a46a10fe51bc17862f6b3082c8642a55b8c6a/letoltes